Taalgebruik: statistiek of statistieke?Die Afrikaans vir statistics is statistiek of statistieke, wat verskillende betekenisse het. Foto: imgarcade.com Die enkelvoud statistiek is die wetenskap/metode waarvolgens gegewens/getalle/syfers oor ŉ lang tydperk georden en daarna in statistieke (getalle of syfers) uitgedruk word: Die dosent in die statistiek het gesê volgens die jongste statistieke styg die temperatuur op die aarde. Syfer is ook die teken waarmee ŉ getal aangedui word, soos 2, maar word soms sinoniem met getal en statistieke gebruik: sterftesyfer, dodetal, studente(ge)talle. Aantal verwys na ŉ onbepaalde hoeveelheid: ŉ Groot aantal (of baie) mense het op die vakansiedag na die strande gestroom. Getal slaan op ŉ bepaalde hoeveelheid wat getel is of getel kan word: Die getal toeriste wat maandeliks die stad besoek, neem toe, of; die getal besoekers (besoekerstal) kom op 30 000 te staan.